प्रदेश १ सेमिफाइनलमा
प्रदेश १ मनमोहन स्मृति वान–डे क्रिकेट प्रतियोगिताको सेमिफाइनलमा आइतबार प्रवेश गरेको छ । समूह ‘डी’ को अन्तिम खेलमा प्रदेश ४ माथि १ दशमलव ३४ को रनरेटका आधारमा विजयी बनेको हो ।
इनरुवा — प्रदेश १ मनमोहन स्मृति वान–डे क्रिकेट प्रतियोगिताको सेमिफाइनलमा आइतबार प्रवेश गरेको छ । समूह ‘डी’ को अन्तिम खेलमा प्रदेश ४ माथि १ दशमलव ३४ को रनरेटका आधारमा विजयी बनेको हो ।एपीएफ शून्य दशमलव ८८ अंक प्राप्त गर्दै दोस्रो स्थानमा पुग्यो भने प्रदेश ४ ले माइनस २ दशमलव २२ अंक प्राप्त गर्‍यो । एपीएफ रनरेटमा पछि पर्दै घर फर्किएको छ । टस जितेर पहिले ब्याटिङ गरेको प्रदेश १ ले जितका लागि प्रदेश ४ लाई २ सय ९३ नको लक्ष्य दियो । सेमिफाइनलमा पुग्न प्रदेश १ ले प्रदेश ४ लाई १ सय ११ रनको स्कोरमा रोक्न आवश्यक थियो । अन्तत: उत्कृष्ट बलिङ र फिल्डिङ गर्दै प्रदेश १ ले जित निकाल्यो । प्रदेश ४ मात्र १५.१ ओभर क्रिजमा टिक्न सक्यो । उसलाई ६६ रनमा अलआउट पार्दै २ सय २६ रनको सनसनीपूर्ण जित निकालेसँगै प्रदेश १ सेमिफाइनल पुग्ने तेस्रो टिम बन्न सफल भयो । टिमलाई जित दिलाउन मनोज मण्डल र सिद्धान्त लोहनीले ३–३ विकेट लिँदा दीपेश कँडेलले २ र पुष्प थापाले १ विकेट लिए । सेमिफाइनलमा प्रदेश १ ले विभागीय टिम नेपाल आर्मीको सामना गर्नेछ । यसअघि पहिले ब्याटिङ गरेको प्रदेश १ बाट मिनास थापाले शतकीय इनिङ्स खेले । १ सय १० बलको सामना गरेका म्यान अफ द म्याच मिनासले १६ चौका र २ छक्का मद्दतमा १ सय ८ रन बनाए । त्यसैगरी निरज मुखियाले बोल्ड हुनुअघि ४१ रन जोडे ।यी दुईले पहिलो विकेटमा २८ ओभरभित्र १ सय ५६ रन जोडे । किशोर महतोले निरजलाई आउट गरेपछि यो साझेदारी टुटेको थियो । कप्तान पुष्प थापा १९, सिद्धान्त लोहनी १, मनोज २ रनमा आउट भए । मुकुन्द यादवले ३१ बलमा ३ चौका र १ छक्का प्रहार गरी ३६ रन बनाए । रवि रोय र श्रवण यादव पनि समान १६ रनमा आउट भए । फिर्दोष अन्सारी १७ रनमा नटआउट रहे । प्रदेश ४ का किशोर महतोले ३ विकेट लिने क्रममा १० ओभरमा ५६ रन खर्चे । अमृत गुरुङ, विपिन खत्री र सन्तोष न्यौपानेले समान २–२ विकेट लिए ।प्रदेश ४ बाट ओपनर सुमन घिमिरेले २४ बलमा २५ रन बनाए । तर अर्का ओपनर अनिल गुरुङ १ सहित, विधान श्रेष्ठ १, सन्तोष न्यौपाने शून्य, मञ्जिल न्यौपाने ३ र किशोर ४ रनमा आउट भए । मुस्कान थापाले ११ र अमृत गुरुङले १३ रनमात्र बनाए । 